Jafnlaunastefnan nær til allra starfsmanna Mannvirkjastofnunar . Markmið stefnunnar er að starfsfólk stofnunarinnar hafi jöfn laun fyrir sömu eða jafnverðmæt störf þannig að enginn ómálefnalegur launamunur sé til staðar á vinnustaðnum . Mannvirkjastofnun starfrækir jafnlaunakerfi í samræmi við jafnlaunastaðal til að vega störf og verðmeta þau og til að tryggja að stofnunin starfi samkvæmt viðeigandi lögum , reglugerðum og kjarasamningum . Við launaákvörðun er stuðst við grunnröðun samkvæmt stofnanasamningi , sem byggir á starfsmati , og persónubundnu mati á hæfni og frammistöðu á þann hátt er séð til að starfsmönnum sé ekki mismunað á ómálefnalegan hátt . Á þetta við um öll starfskjör og réttindi sem metin verða til fjár . Við ráðningu nýrra starfsmanna er fylgt verklagsreglum sem taka mið af þeim kröfum sem starfið gerir um ábyrgð , álag og hæfni . Jafnlaunastefna Mannvirkjastofnunar er samþykkt á fundi gæðaráðs og af forstjóra . Ábyrgð Forstjóri Mannvirkjastofnunar ber ábyrgð á að farið sé eftir jafnlaunastefnunni . Hann ber einnig ábyrgð á að kröfum jafnréttislaga og jafnlaunastaðals ( ÍST 85 : 2012 ) sé fullnægt . Forstjóri ber ábyrgð á því að stefnunni sé viðhaldið , hún sé rýnd og endurskoðuð árlega af framkvæmdaráði Mannvirkjastofnunar . Forstjóri ber ábyrgð á því að jafnlaunastefnan sé kynnt árlega fyrir starfsmönnum . Skrifstofustjóri er fulltrúi jafnlaunamála stofnunarinnar og annast daglega umsýslu jafnlaunakerfisins . Hann ber ábyrgð á skjalfestingu , innleiðingu og framkvæmd jafnlaunastefnunnar . Hann sér um reglulega mælingu á árangri stefnunnar þar sem mælt er hvort munur er á launum kynjanna miðað við sömu og jafnverðmæt störf . Hann sér til þess að brugðist sé við frábrigðum og unnið sé að viðhaldi og framþróun jafnlaunakerfisins með stöðugum umbótum og eftirliti . Gæðastjóri ber ábyrgð á að jafnlaunastefna Mannvirkjastofnunar sé aðgengileg hagsmunaaðilum og almenningi , til dæmis á vef stofnunarinnar . Lagalegar kröfur og aðrar kröfur : Sviðstjóri lögfræðisviðs ber ábyrgð á að vakta lög - og reglugerðir sem um stofnunina gilda , ásamt því að viðhalda skránni Verkefni MVS , lög og reglugerðir og tryggja að stofnunin uppfylli kröfur laga . Jafnlaunastefna Mannvirkjastofnunar skal vera í samræmi við neðangreind lög og samhliða innri úttektum skal rýna lögin m.t.t. breytinga frá síðustu úttekt . Lög um jafna stöðu og jafnan rétt kvenna og karla nr. 10 / 2008 Lög um jafna meðferð á vinnumarkaði nr. 86 / 2018 Lög um réttindi og skyldur starfsmanna ríkisins nr. 70 / 1996 Lög um persónuvernd og vinnslu persónuupplýsinga nr. 90 / 2018